मतलब कि उस गर्भवती कन्या से उसके होनेवाले शिशु के लिए रखे गए इस उत्सव के बारे में सारी योजना छिपाकर, पहले से सारी तैयारियां की जातीं हैं और ऐन मौके पर उसे वहां किसी बहाने बुलवाया जाता है ! जिससे उस कन्या को और अधिक खुशी होती है कि यह प्रसंग उसके और होनेवाले शिशु के लिए आयोजित किया गया । तब यह उत्सव और अधिक यादगार बन जाता है। कन्या को ऐसा महसूस होता है कि इस प्रसंग में उपस्थित सभी उसे कितना चाहते हैं और उसके और आनेवाले शिशु के लिए सभी ने मिलजुल कर बढ़िया इंतजाम किया ! भारत में ' गोद भराई ' की रस्म में गर्भवती कन्या की खूब देखभाल होती है और मायके और ससुराल से उसे भेंट सौगात मिलतीं हैं। अमरीका में गर्भवती कन्या कई बार अपने स्वतंत्र आवास में रहती है और अक्सर खुद गाड़ी चलाकर अपने उत्सव में शामिल होती है। आधुनिक महानगरों में एकल स्वतंत्र परिवारों में बसी आज के भारत की नारी भी पहले की अपेक्षा अधिक स्वतंत्र हुई है।